## Úvod

Dar nového života, ktorý sa začal krstom, je udržiavaný a rozvíjaný skrze dar Ducha Svätého. Tradícia katolíckej Cirkvi z pedagogických dôvodov oddelila sviatosť krstu od sviatosti birmovania (i od Eucharistie). Krst dospelých katechumenov na Veľkú noc nám jasne poukazuje na jednotu týchto troch sviatostí, ktoré katechumeni prijímajú v jednej slávnosti.

Sviatosť birmovania ako sviatosť kresťanskej zrelosti, má kresťanovi nielen jednorazovo udeliť dar Ducha, ale naučiť ho, aby sa naučil s Duchom spolupracovať. Duch Svätý prichádza, keď sa spoločenstvo veriacich modlí (samotné prvé Turíce Sk 2 ale aj Sk 4,24-31; Lk 11,13), ale vie prísť aj prekvapivo a nečakane (Sk 10,44). Duch vie utešovať a povzbudzovať (Flp 2,1; Sk 9,31; Sk 13,52), ale aj upozorňovať a zabraňovať (Sk 20,23; Sk 16,6)

Prvým cieľom tohto stretnutia je upriamiť pozornosť ašpirantov na osobu Ducha Svätého, ktorý býva v našom duchovnom živote tak často zabúdaný. Nezriedka sa náš vzťah k nemu redukuje na úvodné vzývania pred meditáciou a iné oficiálne úkony v spoločenstve. Na druhom mieste, najmä ak je to potrebné, v tejto téme môžeme poukázať na existenciu charizmatických spoločenstiev a ich spiritualitu a na naše charizmatické miesto v rámci Cirkvi. Inak sa tejto téme budeme venovať podrobnejšie v druhom roku formácie.

V spolupráci s Duchom Svätým si kresťan nachádza v Cirkvi svoje miesto, na ktorom bude realizovať svoje povolanie.

## Božie slovo

**Text**

Veď všetci, ktorých vedie Boží Duch, sú Božími synmi.  Lebo ste nedostali ducha otroctva, aby ste sa museli zasa báť, ale dostali ste Ducha adoptívneho synovstva, v ktorom voláme: "Abba, Otče!" Sám Duch spolu s naším duchom dosvedčuje, že sme Božie deti. (Rim 8,14-17)

Veru, veru, hovorím ti: Ak sa niekto nenarodí z vody a z Ducha, nemôže vojsť do Božieho kráľovstva. (Jn3,5)

* Viera nie je niečo statické, dar, ktorý sme dostali a máme si ho vážiť a strážiť, aby sme ho nestratili. To je taká falošná vízia viery. Viera je dynamická, veriacimi sme za pochodu, naša viera môže rásť alebo sa aj zmenšovať. Ježiš apoštolov neraz objavil ako málo veriacich, ako ľudí malej viery.
* Sv. Pavol túto dynamiku viery naznačuje takto: áno dostali ste dar viery, ale vo viere sa nechajte viesť. Viera je teda dar a aj úsilie. Je to niečo, čo sa nám odhalilo, ale vyžaduje si to ešte hľadanie, je to milosť, ale aj zodpovednosť.
* Čo znamená, že nás vedie Duch Boží?
	+ Z vonkajšieho hľadiska to môže byť citlivosť na podnety Ducha ako v prípade sv. Pavla, ktorému Duch niekde zabraňoval pôsobiť a inde ho povzbudzoval (Sk 16,6).
	+ Ale Duch nás chce viesť aj v našom vnútornom raste. Chce nás viesť od strachu z Boha k dôvere v Boha, od otrockého postoja k synovskému.
* Pavol však hovorí, že toto nie je cesta pohodlia a príjemnosti. Hovorí, že sa stávame spoludedičia Kristovi. Preto byť synmi obsahuje v sebe aj cestu kríža, podobne ako ju podstúpil prvorodený. Duch nás vedie na jeho cestu, dopĺňať na našom tele to, čo ešte chýba Kristovmu utrpeniu.
* Preto narodenie sa z vody (dar) a z Ducha (dynamická spolupráca) idú pospolu. Kto sa nenarodí **z vody** a **z Ducha** ... nemôže vojsť do nebeského kráľovstva.

Kresťanská tradícia vidí krst a birmovania spojené, ale rozlíšené.

**Tertulián**

„Po krstnom kúpeli sú nám vkladané ruky s modlitbou požehnania pre vzývanie a prizvanie Ducha Svätého“. (v diele O krste)

„Telo je poznačené znakom kríža, aby duša bola pod jeho ochranou, telo je pokryté vkladaním rúk, aby duša bola osvietená Duchom Svätým“. (v diele O zmŕtvychvstaní)

**Biskup Faust z Rietz**

„Môže birmovanie dať niečo tomu, kto sa znovu narodil z Krista? Nedostali sme už krstom všetko?“ (Homília) ... krstom sa stávaš občanom mesta, prijatím Ducha vojakom, ktorý mesto bráni a bojuje proti nepriateľom viery.

**Tomáš Akvinský**

„v krste sa rodíme, v birmovaní rastieme ... krstom dostávame milosť starať sa o našu spásu, v birmovaní sme povolaní do duchovného boja proti nepriateľom viery“ ​

## Aktivita

*Obzrime sa za svojou birmovkou. Čo pre nás v tej danej dobe znamenala? Jako sme na ňu boli pripravení? Čo v sebe nesie naše birmovné meno?*

## Formačná téma

Duch Svätý nám prichádza na pomoc, aby nám pomohol na ceste svätosti a napĺňa nás svojimi darmi: múdrosti, rozumu, rady, sily, poznania, nábožnosti a bázne voči Bohu.

**Dar múdrosti**. Ježiš ako dieťa a mladík *sa vzmáhal v múdrosti* (Lk 2,40.52). Don Bosco ako chlapec v sne z deviatich rokov **dostáva Učiteľku**, pod ktorej vedením *sa môže stať múdrym; bez nej každá múdrosť je hlúposťou*. Vďaka múdrosti nadobúdame zmysel pre Božie veci a učíme sa vidieť ich Božím pohľadom.

**Dar rozumu**. Umožňuje nám poznať pravdu. Vďaka tomuto daru sa upevňuje naša viera, skrze tento dar sa čnosť viery stáva sa dokonalou.

**Dar rady**. Zdokonaľuje v nás čnosť trpezlivosti. Skrze tento dar vieme správne a rýchlo posúdiť veci a situácie. Pomáha nám tiež vytušiť to, čo Boh od nás chce aj v komplikovaných situáciách.

**Dar sily**. Posilňuje našu dušu a robí ju schopnou zniesť nebezpečenstvá a ťažkosti. Dostávame Božiu silu, aby sme vedeli zniesť mimoriadne skúšky, plniť náročné úlohy a prekonať aj veľké ťažkosti.

**Dar poznania**. Vďaka tomuto daru je náš rozum schopný pochopiť intímnu spojitosť medzi stvorením a Stvoriteľom. Vidí chod vecí a rozumie, že všetko prichádza od Boha a k nemu sa vracia.

**Dar nábožnosti**. Prináša duši špeciálny synovský vzťah k Bohu, ktorého vnímame ako Otca a to nás tiež napĺňa pocitom bratstva voči všetkým ľuďom. Tento dar rozmnožuje našu dôveru voči Bohu a milosrdenstvo voči blížnemu. Aj voči nepriateľom.

**Dar bázne voči Bohu**. Vzbudzuje v nás rešpekt voči nekonečnej vznešenosti a svätosti Boha spolu s vedomím našej nehodnosti. Duša, ktorá má bázeň Božiu, nadobúda špeciálnu učenlivosť a úplne sa podrobuje Bohu.

Pápež František:

259. Evanjelizátori s Duchom sú takí hlásatelia evanjelia, ktorí sa bez strachu otvárajú pôsobeniu Ducha Svätého. Na Turíce Duch Svätý pomáha apoštolom vyjsť zo seba a premieňa ich na ohlasovateľov veľkých Božích vecí, ktoré každý začína chápať vo vlastnom jazyku. Duch Svätý okrem toho vlieva silu na ohlasovanie novosti evanjelia s odvahou (parresia), nahlas, v každom čase a na každom mieste, a to aj proti prúdu. Vzývajme ho aj dnes, upevnení v modlitbe, bez ktorej každá činnosť je spojená s rizikom, že zostane prázdna a ohlasovanie bezduché. Ježiš chce, aby evanjelizátori ohlasovali dobrú zvesť nielen slovami, ale predovšetkým životom premeneným Božou prítomnosťou.

262. Evanjelizátori s Duchom sú evanjelizátori, ktorí sa modlia a pracujú. Z pohľadu hlásania evanjelia nie sú potrebné ani mystické ponuky bez rozhodného sociálneho a misionárskeho nasadenia ani pastoračné a sociálne preslovy či praktiky bez duchovnosti, ktorá premieňa srdce. Takéto čiastkové a jednostranné ponuky oslovujú len malé skupinky a nemajú silu preniknúť hlbšie, pretože okypťujú evanjelium. Treba vždy kultivovať vnútorný priestor, ktorý poskytne kresťanský zmysel všetkým úlohám a aktivitám.[205] Bez dlhších chvíľ adorácie, modlitbového stretnutia so Slovom a úprimného dialógu s Pánom naše úlohy ľahko stratia svoj význam; zoslabneme pod vplyvom únavy alebo ťažkostí a náš zápal vyhasne. Cirkev sa nezaobíde bez pľúc modlitby; nesmierne ma preto teší, keď vo všetkých cirkevných inštitúciách pribúdajú skupinky modlitby, príhovoru a modlitbového čítania Slova, ako aj nepretržité eucharistické adorácie. Zároveň však „treba odmietnuť každé pokušenie intimistickej a individualistickej spirituality, ktorá by sa ťažko zlaďovala nielen s požiadavkami lásky, ale aj s logikou vtelenia“.[206] Existuje tu totiž nebezpečenstvo, že niektoré chvíle modlitby sa stanú iba zámienkou, ako sa vyhnúť darovaniu života v misii, lebo uzatvorenie životného štýlu do privátnej sféry môže kresťanov priviesť k tomu, aby sa utiekali k nejakej falošnej duchovnosti.

## Modlitba

Pane **pomôž nám**, aby naše srdce bolo miestom spasiteľného stretnutia s Duchom Svätým, skrytým Bohom.

**Nech očisťuje** od všetkého, čo "znetvoruje" človeka, od toho, "čo je skalené". Nech lieči aj naše najhlbšie rany. Nech sa naň obracajú všetci ľudia, ktorí žijú z pravdy a lásky a nech vedia, že nemôžu žiť bez tohto prameňa pravdy a lásky.

**Nech stráži** našu nádej i nádeje všetkých ľudí. Nech prináša "útechu", keď ľudské srdce plače a cíti pokušenie zúfať si.

Daj **nech tvoja Cirkev**, ktorá je srdcom ľudstva, všetkým vyprosuje a udeľuje dary lásky, ktorá bola skrze neho "rozliata v našich srdciach".

Nech svojím srdcom objíma všetky ľudské srdcia prosiac Ducha Svätého o to, aby všetci porozumeli, že definitívne šťastie môžu definitívne nájsť jedine v Bohu.

(Zostavené voľne podľa textu encykliky Jána Pavla II., *Pán a oživovateľ*, 1986; bod. 67)

# Texty na prehĺbenie

## František Saleský

Ako rozlíšiť či to, čo prichádza ako vnuknutie, je naozaj od Ducha Svätého?

Vedieť rozlíšiť, čo prichádza od Ducha Svätého, nie je len nejaká schopnosť pokročilých v duchovnom živote alebo dajaký extravagantný nárok niektorých kresťanov. Veď máme prikázania, evanjelium ... František Saleský však túto skutočnosť nepodceňoval a už vo svojom všeobecnom diele pre kresťanov túžiacich po nábožnom živote (Filotea) upozorňuje na to, aby sme boli pozorní na vnútorné inšpirácie, čiže na všetko, čo nás priťahuje, čo nami hýbe, na pocity skrúšenosti, na svetlo a na poznatky, ktoré nám Boh dáva uvedomiť si.

František majstrovským spôsobom popisuje, že Božie vnuknutia sú veľmi jemné a nikdy nenarušujú našu slobodu. Sú dokonca také jemné, že ich môžeme aj nezbadať. Preto osoba, ktorá si vo svojom živote nevytvára určité chvíle ticha, len veľmi ťažko môže počuť hlas Ducha.

Ale – keď sa aj modlíme a aj vytvárame ticho – ako rozoznať hlas Ducha od nášho vnútorného hlasu? Ako nájsť medzi našimi myšlienkami inšpirácie prichádzajúce od Ducha Svätého? František ponúka metódu, ktorá spočíva v 4 bodoch.

1. Treba sa zbaviť vášnivých myšlienok

František označuje myšlienky znechutenosti, hnevu, žiarlivosti alebo pomsty za myšlienky, ktoré majú v sebe jed. Ak ich v sebe pociťujeme, treba sa ich zbaviť.

Tieto malé pokušenia vykričať sa na niekoho, podozrievať, závidieť, stať sa neverným v srdci, dobrovoľne ľahkomyseľným, márnivým, neúprimným, líškajúcim sa, pestovať zlé myšlienky. Ak sa vo vás rodia a zastavia sa nachvíľu vo vašom srdci, nebojujte s nimi, nebavte sa s nimi, ale vyhoďte ich von, zaujmite vedome opačný postoj a zvlášť vzbuďte si lásku k Bohu. Nasmerujte vaše srdce ku Kristovi.

Tieto myšlienky sú inak ľahko rozoznateľné, lebo na rozdiel od inšpirácií sú veľmi hlučné a vytvárajú nepokoj.

1. Naučte sa modlitbu srdca

Komu sa nikdy nestalo, že si v duchu šomral alebo sťažoval sa na nejakú vec, ktorá stála pred ním a ktorá mu nebola príjemná? Kto nepodliehal predstavivosti o tom, aké to bude hrozné, keď to nastane? Takéto myšlienky, v ktorých sa príliš obávame a zaoberáme tým, čo bude, veľmi ľahko prehlušia inšpirácie Ducha.

Čím viac sme ponorení do problémov, tým viac sa usilujeme nájsť riešenia vlastnou silou a vzniká v nás napätie, v ktorom sa usilujeme zvládnuť ich. Pomaly, postupne zabúdame na Božiu silu a začíname veriť len svojím silám. František Saleský v jednom svojom liste píše takto:

Musíte nájsť silu k úteche tým, že opovrhnete všetkými melancholickými a smutnými pocitmi, ktoré sa vám ponúkajú. Tieto prichádzajú od nepriateľa, ktorý má len jeden cieľ: unaviť nás a znepríjemňovať nám život.

Ponúka sa len jedno východisko: praktizovať modlitbu srdca. V každej chvíli, v akomkoľvek znepokojení, táto modlitba spočíva v tom, že s vierou opakujeme: Pane Ježišu Kriste, Syn Boží, zmiluj sa nado mnou hriešnikom. Toto sa volá aj Ježišovou modlitbou, ktorá nám neustále pripomína, že Ježiš je prítomný v srdci toho, kto sa modlí.

1. Mať vždy vieru

Duch pôsobí v miere, ako veríme v jeho pôsobenie. Mnohé uzdravenia v evanjeliu nám o tom svedčia. V konečnom dôsledku zvíťaziť nad jedovatými myšlienkami nie je len záležitosť čnosti alebo askézy, ale je to viera v reálne pôsobenie Boha. Mať vieru teda znamená oslobodiť sa od záťaže ustarostenosti, ktoré potápajú nášho ducha a odovzdať ich Bohu. Zastaviť tieto zlé myšlienky nechávame na pôsobenie Ducha, ktorý si ich vezme na starosť.

František takto píše Jane Chantalovej: Náš Pán vás chce obrať o všetko, aby on bol pre vás všetkým. Ona mu neskôr odpovedala: Zdá sa mi, že už nemusím myslieť na nič, po ničom netúžim a na nič si nenárokujem, myslím len na to, čo mi náš Pán dáva myslieť, milovať a chcieť.

1. Vyvarovať sa perfekcionizmu

Popri toľkých hlučných myšlienkach a tichých inšpiráciách Ducha je naozaj potrebná určitá vnútorná disciplína k tomu, aby sme mohli dospieť k rozlišovaniu. Avšak pozor, ani tu nesmieme podľahnúť perfekcionizmu. Sv. František jednému zo svojich známych, ktorý zaiste konal veľa skutkov lásky píše toto:

Neznepokojujte sa malými myšlienkami márnej slávy, ktoré sa pred vami mihnú popri všetkom dobrom, čo konáte. Nestrácajte čas skúmaním, či ste im podľahli alebo čiastočne s nimi súhlasili alebo nie, vy len jednoducho pokračujte v konaní dobra, ako keby tamtie myšlienky ani neboli.

Pre nábožného človeka je zlatým pravidlom láska. Jedovaté myšlienky odmietame z lásky k Bohu. To, čo je dôležité v týchto úsiliach, nie je počet malých víťazstiev, ale pokorný postoj a hlboká túžba pokročiť na tejto ceste, nechať sa vo svojom živote viesť stále viac Duchom Svätým.

Joël Guibert,[Le secret de la sérénité : la confiance en Dieu avec saint François de Sales,](https://www.laprocure-tournai.com/livre/9791033612179-le-secret-de-la-serenite-la-confiance-en-dieu-avec-saint-francois-de-sales-joel-guibert/)  Artège, gennaio 2022

## Ján Pavol II., Dominum et vivificantem

22. Udalosť a slová uvedené v Evanjeliu podľa Lukáša nás azda najviac približujú k pravde, ktorá je obsahom Kristovej rozlúčkovej reči vo večeradle. Ježiš z Nazareta, "vyzdvihnutý" v Duchu Svätom, sa zjavuje v tejto reči—rozhovore ako **ten, čo "nesie" Ducha, ako ten, čo ho má priniesť a "dať" apoštolom a Cirkvi za cenu svojho "odchodu" skrze kríž.**

Slovo "nesie" tu predovšetkým značí: "zjavuje". V Starom zákone, počnúc Knihou Genezis, Boží duch bol poznaný predovšetkým ako Boží "dych", ako nadprirodzený "životodarný dych". V Knihe proroka Izaiáša je predstavený ako "dar" pre osobu Mesiáša, ako ten, ktorý na ňom spočinie, aby zvnútra riadil všetku spasiteľnú činnosť "Pomazaného". Pri Jordáne Izaiášova predpoveď nadobúda konkrétnu podobu. Ježiš z Nazareta je ten, ktorý prichádza v Duchu Svätom a prináša ho ako dar patriaci jeho vlastnej osobe, aby ho udeľoval prostredníctvom svojho človečenstva: "On vás bude krstiť Duchom Svätým."76 V Evanjeliu podľa Lukáša je toto zjavenie Ducha Svätého ako vnútorného prameňa života a mesiášskej činnosti Ježiša Krista potvrdené a obohatené.

Vo svetle toho, čo hovorí Ježiš v rozlúčkovej reči vo Večeradle, **Duch Svätý je zjavený novým a plnším spôsobom. Nie je iba darom pre osobu (pre osobu Mesiáša)**, ale je Osobou—Darom. Ježiš zvestuje jeho príchod ako príchod "iného Tešiteľa", ktorý — keďže je Duchom pravdy — uvedie apoštolov a Cirkev "do plnej pravdy".77 Uskutoční sa to na základe osobitného spoločenstva medzi Duchom Svätým a Kristom: "Z môjho vezme a zvestuje vám."78 Toto spoločenstvo má svoj pôvod v Otcovi: "Všetko, čo má Otec, je moje. Preto som povedal, že z môjho vezme a zvestuje vám."79 Keďže Duch Svätý pochádza od Otca, je poslaný Otcom.80 Duch Svätý bol najprv poslaný ako dar pre Syna, ktorý sa stal človekom, aby vyplnil mesiášske proroctvá. Po "odchode" Krista—Syna — podľa Jánovho textu — Duch Svätý "príde" bezprostredne s novým poslaním, aby zavŕšil Synovo dielo. Takto privedie ku skončeniu novú éru dejín spásy.

...

Tak vzniká úzky vzťah medzi poslaním Syna a poslaním Ducha Svätého. Nejestvuje zoslanie Ducha Svätého (po prvotnom hriechu) bez kríža a zmŕtvychvstania: "Ak neodídem, Tešiteľ k vám nepríde."90 Vzniká tiež úzky vzťah medzi poslaním Ducha Svätého a poslaním Syna v diele vykúpenia. **Poslanie Syna sa v istom zmysle "vyčerpáva" vo vykúpení. Poslanie Ducha Svätého "čerpá" z vykúpenia**: "z môjho vezme a zvestuje vám".91 Vykúpenie naplno uskutočňuje Syn ako Pomazaný, ktorý prišiel a konal mocou Ducha Svätého a napokon obetoval sám seba ako najvyššiu obetu na dreve kríža. Toto vykúpenie však zároveň stále uskutočňuje v ľudských srdciach a svedomiach — v dejinách sveta — Duch svätý, ktorý je "iným Tešiteľom".

46. Na pozadí toho, čo sme doteraz povedali, stávajú sa zrozumiteľnejšími daktoré iné prekvapujúce a otrasné Ježišove slová. Mohli by sme ich nazvať slovami o "neodpustení". Uvádzajú ich synoptici vzhľadom na **jeden osobitný hriech, nazývaný "rúhanie sa proti Duchu Svätému"**, a to v tomto trojakom znení:

**Matúš:** "Preto vám hovorím: Ľuďom sa odpustí každý hriech i rúhanie, ale rúhanie proti Duchu sa neodpustí. Ak niekto povie niečo proti Synovi človeka, odpustí sa mu to. Kto by však povedal niečo proti Duchu Svätému, tomu sa neodpustí ani v tomto veku, ani v budúcom."180

**Marek:** "Ľuďom sa odpustia všetky hriechy i rúhanie, ktorými by sa rúhali. Kto by sa však rúhal Duchu Svätému, tomu sa neodpúšťa naveky, ale je vinný večným hriechom."181

**Lukáš:** "Ak niekto povie niečo proti Synovi človeka, odpustí sa mu to. Kto by sa však rúhal Duchu Svätému, tomu sa neodpustí."182

**Prečo je rúhanie proti Duchu Svätému neodpustiteľné? Ako chápať toto rúhanie?**

Svätý Tomáš Akvinský odpovedá, že ide o hriech "neodpustiteľný z hľadiska samej jeho povahy, pretože vylučuje to, čím sa dosahuje odpustenie hriechov."183

Podľa tejto exegézy "rúhanie" nespočíva v urážaní Ducha Svätého slovami, ale v odmietnutí prijať spásu, ktorú Boh ponúka človekovi skrze Ducha Svätého, pôsobiaceho mocou obety na kríži. Ak človek neprijíma spasiteľné "usvedčenie z hriechu", ktoré pochádza od Ducha Svätého, zároveň odmieta "príchod" Tešiteľa — "príchod", ktorý sa uskutočnil vo veľkonočnom tajomstve a je spätý s výkupnou mocou Kristovej krvi, tej krvi, ktorá "očisťuje svedomie od mŕtvych skutkov".

Vieme, že ovocím takéhoto očistenia je odpustenie hriechov. Kto teda odmieta Ducha a krv, zostáva v "mŕtvych skutkoch", v hriechu. **A rúhanie proti Duchu Svätému spočíva práve v radikálnom odmietnutí prijať toto odpustenie, ktorého vnútorným rozdávateľom je on a ktoré predpokladá skutočné obrátenie, spôsobené ním samým vo svedomí.** Ak Ježiš hovorí, že rúhanie proti Duchu Svätému nemôže byť odpustené ani v tomto živote, ani v budúcom, je to preto, že toto "ne—odpustenie" je príčinne spojené s ne—kajúcnosťou, čiže s rozhodným odmietnutím obrátiť sa. To však značí odmietnutie načrieť do prameňov vykúpenia, ktoré "stále" zostávajú otvorené v ekonómii spásy, v ktorej sa uskutočňuje poslanie Ducha Svätého. Paraklet má nekonečnú moc čerpať z týchto prameňov. "Z môjho vezme," povedal Ježiš. Takto dopĺňa v ľudských dušiach Kristom uskutočnené dielo vykúpenia tým, že rozdeľuje jeho plody. "Rúhanie" proti Duchu Svätému je teda hriech spáchaný človekom, ktorý sa domáha domnelého "práva" zotrvať v zle, v akomkoľvek hriechu, a tak odmieta vykúpenie. Človek zostáva uzavretý v hriechu, a zo svojej strany tak znemožňuje svoje obrátenie, a teda aj odpustenie hriechov, ktoré pokladá za nepodstatné alebo bezvýznamné pre svoj život. Je to stav duchovnej záhuby, pretože rúhanie proti Duchu Svätému nedovoľuje človekovi vyjsť z väzenia, do ktorého sa sám uzavrel, a otvoriť sa božským prameňom slúžiacim na očistenie svedomia a odpustenie hriechov.

58. Tajomstvo zmŕtvychvstania a Turíc sa hlása a prežíva v Cirkvi, ktorá je dedičkou a pokračovateľkou svedectva apoštolov o zmŕtvychvstaní Ježiša Krista. Cirkev je trvalou svedkyňou tohto víťazstva nad smrťou, ktoré zjavilo moc Ducha Svätého a rozhodlo o jeho novom príchode, o jeho novej prítomnosti v ľuďoch a vo svete. Lebo v Kristovom zmŕtvychvstaní sa Duch Svätý—Paraklet zjavil predovšetkým ako ten, ktorý dáva život. "Ten, čo vzkriesil z mŕtvych Krista, oživí aj vaše smrteľné telá skrze svojho Ducha, ktorý prebýva vo vás."247 V mene Kristovho zmŕtvychvstania Cirkev zvestuje život, ktorý sa zjavil za hranicou smrti, život, ktorý je silnejší ako smrť**. Zároveň zvestuje toho, ktorý dáva tento život, Ducha Oživovateľa.** Zvestuje ho a najmä spolupracuje s ním v dávaní tohto života. Lebo, ak "telo je síce pre hriech mŕtve,... duch je život pre spravodlivosť",248 ktorú uskutočnil ukrižovaný a vzkriesený Kristus. V mene Kristovho zmŕtvychvstania Cirkev — v úzkom spojení a v pokornej službe Duchu Svätému — slúži životu, ktorý pochádza od samého Boha.

Práve touto službou sa človek stále novým spôsobom stáva "cestou Cirkvi", ako som to už povedal v encyklike o Kristovi Vykupiteľovi249 a teraz to opakujem v tejto encyklike o Duchu Svätom. Cirkev spojené s Duchom si viac ako ktokoľvek iný uvedomuje, čo je človeku vnútorné a zároveň najhlbšie a najpodstatnejšie, pretože je to duchovné a neporušiteľné. Na tejto rovine Duch Svätý vštepuje "koreň nesmrteľnosti",250 z ktorého vyrastá nový život: život človeka v Bohu. Tento život, ako ovocie spasiteľného sebadarovania Boha v Duchu Svätom, sa môže rozvinúť a upevniť len jeho pôsobením. Preto apoštol prosí Boha za veriacich a píše im: "Zohýnam kolená pred Otcom...: nech vám dá, aby skrze jeho Ducha mocne zosilnel váš vnútorný človek."251

**Pod vplyvom Ducha Svätého dozrieva a mocnie vnútorný čiže "duchovný" človek**. Vďaka Božiemu darovaniu sa ľudský duch, ktorý "vie, čo je v človeku", stretá s Duchom, ktorý "skúma Božie hlbiny".252 V tomto Duchu, ktorý je večným darom, sa trojjediný Boh otvára človeku, ľudskému duchu. Skryté vanutie Božieho Ducha pôsobí, že aj ľudský duch sa potom otvára spasiteľnému a posväcujúcemu otvoreniu sa Boha. Vďaka účinnej milosti, ktorá je darom Ducha Svätého, človek vstupuje do "nového života", je uvedený do nadprirodzenej skutočnosti Božieho života a stáva sa "príbytkom Ducha Svätého" a "živým Božím chrámom".253 Skrze Ducha Svätého totiž prichádzajú k nemu Otec a Syn a robia si u neho príbytok.254 V spoločenstve milosti s Najsvätejšou Trojicou sa akoby rozširuje vnútorný "životný priestor" človeka, pozdvihnutý do nadprirodzenej roviny Božieho života. Človek žije v Bohu a z Boha, žije "podľa Ducha" a "zmýšľa duchovne".

59. Dôverné spojenie s Bohom v Duchu Svätom spôsobuje, že **človek novým spôsobom chápe aj seba samého, svoje človečenstvo.** Tak sa naplno realizuje ten obraz a podoba Božia, čím je človek od počiatku.255 Táto vnútorná pravda ľudského bytia musí byť stále znova objavovaná vo svetle Krista, ktorý je pravzorom vzťahu k Bohu, a v ňom musí byť objavovaný aj dôvod, prečo "človek nemôže nájsť v plnej miere sám seba, iba ak v nezištnom darovaní sa" spolu s druhými. A to sa deje práve vzhľadom na podobnosť s Bohom, ktorá "vyjavuje, že človek (je) jediný tvor na zemi, ktorého Boh chcel kvôli nemu samému" v jeho dôstojnosti osoby, ale otvorenej spojeniu a spoločenstvu s inými.256 Účinné poznanie a plná realizácia tejto pravdy o bytí sa uskutočňuje iba pôsobením Ducha Svätého. **Človek si osvojuje túto pravdu od Ježiša Krista a vo svojom živote ju uplatňuje pôsobením Ducha, ktorého nám dal on sám.**

...
Kresťania ako svedkovia pravej ľudskej dôstojnosti aj v obyčajných spoločenských podmienkach pomáhajú svojou poslušnosťou voči Duchu Svätému mnohonásobne "obnoviť tvárnosť zeme" tým, že spolupracujú so svojimi bratmi a sestrami na uskutočnení a ohodnotení všetkého, čo je v dnešnom rozvoji civilizácie, kultúry, techniky a iných oblastiach myslenia a ľudskej činnosti dobré, ušľachtilé a krásne.264 Robia to ako učeníci Ježiša Krista, ktorý — ako učí Koncil — "ustanovený svojím vzkriesením za Pána,... účinkuje v ľudských srdciach silou svojho Ducha, pričom nevzbudzuje len túžbu po budúcom veku, ale tým samým oživuje a posilňuje aj veľkodušné snahy, ktorými sa ľudská spoločnosť usiluje urobiť svoj život ľudskejším a tomuto cieľu podriadiť celú zem".265 Takto ešte viac potvrdzujú veľkosť človeka, stvoreného na Boží obraz a podobu, veľkosť, ktorá sa objasňuje v tajomstve Božieho Syna. On "v plnosti času" pôsobením Ducha Svätého vstúpil do dejín ako pravý človek; on, ktorý sa zrodil pred všetkými vekmi, "skrze ktorého je všetko, aj my sme skrze neho".

## R. Cantalamessa:

Skúsenosť ducha svätého v kresťanskom živote (Rím 1998)[[1]](#footnote-1)

### 2. Ale ak Duchom umŕtvujete skutky tela, budete žiť. (Rim 8,13)

Po vyhlásení Ducha Svätého za nový zákon kresťana, životne dôležitú zásadu novej zmluvy, ktorú uzavrel Kristus, svätý Pavol venuje dlhý priestor tomu, aby nám hovoril o živote Ducha: v tom, z čoho pozostáva a za akých podmienok sa rozvíja.
Tak sa dostávame k vyvrcholeniu kresťanskej skúsenosti Ducha. Keď na koncile v Konštantínopole v roku 381 museli Otcovia uzavrieť svoju vieru v Ducha Svätého do krátkej frázy, aby pridali k Nicejskému vyznaniu viery, nenašli nič podstatnejšie a dôležitejšie, čo by sa o ňom dalo povedať ako toto: kto dáva život, kto je životodarným Duchom: "Verím v Ducha Svätého, ktorý je Pánom a darcom života...". Ján Pavol II. si tiež vybral toto slovo ako názov svojej encykliky o Duchu Svätom: "*Dominum et vivificantem*".
Zakaždým, keď v Božích dejinách prichádza ku "kvalitatívnemu skoku" v kvalite života, vtedy je to, podľa Biblie, dielo Ducha Svätého. Vánok Ducha totiž

* napĺňa Adama a tak sa stáva "živou bytosťou",
* napĺňa lono Panny a spasiteľ v nej ožíva,
* napĺňa Ježišovo mŕtve telo a vzkriesi ho
* napĺňa apoštolov vo večeradle a narodí sa Cirkev
* napĺňa krstnú vodu a vytvára z človeka nové stvorenie
* napĺňa dary chleba a vína a premieňa ich na telo a krv Krista
* príde na konci vekov a dá život nášmu smrteľnému telu

Ale o akom živote hovoríme, keď hovoríme, že Duch dáva život? Viera Cirkvi nikdy nemala žiadne pochybnosti o odpovedi na túto otázku. Ide o božský život, život, ktorý má svoj zdroj v Otcovi, ktorý sa v Kristovi "zviditeľnil" (1 Jn 1,2) a pri znovuzrodení krstom sa komunikuje veriacim. Medzi týmto životom a prirodzeným životom, ktorý existuje od narodenia človeka, neexistuje žiadna skutočná opozícia, oba pochádzajú od Boha, ktorý je absolútnym pánom života fyzického i duchovného. Ale na morálnej úrovni existuje rozmanitosť a kontrast, ktorý je vyjadrený v protikladoch

* prirodzenosť – milosť,
* telo – Duch,
* starý život – nový život,
* pozemský život – večný život.

Rozdiel je spôsobený skutočnosťou, že tento nový život je podľa Ducha ovocím nového, odlišného Božieho zásahu vo vzťahu k stvoreniu; kontrast je spôsobený skutočnosťou hriechu, ktorý urobil prirodzený život uzavretým, "zakriveným" do seba, odolávajúcim žiare Ducha, neschopným prijať jeho život.

Dôvod kontrastu však nespočíva len v hriechu človeka, to znamená v udalosti, ku ktorej došlo v priebehu dejín. Je hlbší, má svoje korene v tom, že človek materiálny a duchovný súčasne, ma v sebe teda niečo, čo ho vedie k mnohorakosti, ale aj niečo, čo ho privádza k jednote. Nejdeme tu hovoriť o nejakom gnosticizme alebo manichejizme, ktorý na základe tohto rozdielu hovoria o tom, že svet a život je boj dvoch rovnocenných síl, dobra, ktoré stvorilo dušu (nehmotné) a zla, ktoré stvorilo telo a hmotu.

Jeden a ten istý Boh stvoril oboje spoločne, v hlbokej, "podstatnej" jednote. Ale nie v statickej situácii, to znamená, aby človek zostal ticho v tejto strednej polohe, pričom tieto dve sily sa navzájom vyvažujú alebo neutralizujú; naopak, v tomto napätí vytvoril pre človeka priestor, v ktorom môže konkrétne uplatniť svoju slobodu, aby sa slobodne sa slobodne rozhodol, ktorým smerom sa bude rozvíjať a realizovať: či smerom k tomu, čo je "nad" ním, alebo smerom k tomu, čo je "pod" ním. Práve v tejto možnosti sebaurčenia spočíva ľudská dôstojnosť a práve v nej nachádza sloboda priestor, v ktorom môže pôsobiť.

Jeden renesančný filozof o tom píše takto predkladajúc svoje myšlienky ako Božiu reč: "Umiestnil som vás (ľudí) do stredu sveta, aby ste odtiaľ lepšie videli, čo je v ňom. Neurobil som vás ani nebeskými, ani pozemskými, ani smrteľnými, ani nesmrteľnými, aby si ty sám, takmer slobodný a zvrchovaný tvorca, mohol vytvoriť niečo v takej forme akú si sám vyberieš. Môžeš sa zvrhnúť na škaredé podradné veci; môžeš však, podľa svojej voľby, nájsť svoje znovuzrodenie vo vyšších veciach, ktoré sú božské".

Slová tohto filozofa poukazujú na boj medzi telom a Duchom, a teda na dramatický charakter, ktorý charakterizuje existenciu kresťana vo svete. Ak "rozhodnutie pre niečo znamená zrieknutie sa toho druhého“, tak nie je možné sa rozhodnúť žiť podľa Ducha bez toho, aby sme neobetovali niečo zo života podľa tela. Apoštol tiež hovorí v ôsmej kapitole Rimanom: *Lebo tí, čo žijú podľa tela, zmýšľajú telesne, ale tí, čo žijú podľa Ducha, zmýšľajú duchovne. A zmýšľať podľa tela je smrť, kým zmýšľať podľa Ducha je život a pokoj. Veď zmýšľať podľa tela je nepriateľstvom voči Bohu, lebo sa nepodriaďuje Božiemu zákonu - a ani sa nemôže*. (Rim 8,5-7).

Kontrast medzi týmito dvoma životmi sa konfiguruje ako kontrast medzi životom a smrťou: *"Lebo ak budete žiť podľa tela, zomriete. Ale ak Duchom umŕtvujete skutky tela, budete žiť."* (Rim 8,13). Nie je to otázka obetovania jedného prvku človeka, aby zachránil druhého, ale záchrany oboch. Samotné telo môže byť spasené iba skrze ducha, ak je duch spasený.

Vo svojom *Dialógu medzi dušou a telom* svätá Katarína z Janova ukazuje, že nie je možné súčasne uspokojiť všetky potreby tela a všetky potreby ducha. Buď to bude telo, ktoré urobí z duše otroka svojich požiadaviek, alebo to bude duša, ktorá ju podrobí svojej vlastnej. To, čo duša v tomto dialógu v podstate hovorí telu, je toto: *ak urobíš to, čo chcem, obaja sme navždy spasení; ak budem robiť to, čo chceš ty, obaja budeme navždy stratení.*

V tomto sme vždy videli základ každej ľudskej askézy, ktorý navyše nie je vlastný len kresťanstvu, ale nachádzame ho prítomný v rôznych formách takmer vo všetkých veľkých náboženstvách: človek nemôže žiť podľa ducha, bez toho, aby neponížil telo a jeho nekonečné potreby.

V pohľade na túto skutočnosť sa však na prelome 19. a 20. storočia niečo zmenilo. Zrodila sa filozofia, ktorá vyzdvihla *vitalizmus*. Nachádzame ho v rôznych formách u evolučných biológov ako Darwin, u pozitivistov, historikov, pragmatických filozofov a u filozofov, ktorí stavali svoju filozofiu na intuíciách, ako napr. Bergson so svojou zvodnou tézou o "vitálnej hybnosti".

Ale ten, kto urobil z vitalizmu svoje náboženstvo, bol F. Nietzsche. On navrhol ideál "veľkého zdravia" ako základný prostriedok na realizáciu nového priebehu dejín, ktorý predpovedal: kresťanov definuje ako "suchotinárske duše, ktoré hneď ako sa narodia, už začínajú umierať a kŕmia sa doktrínami trápenia a rezignácie". V úvode k prvému vydaniu diela *Tak hovoril Zarathustra*, sestra tohto filozofa sumarizuje myšlienku svojho brata v tomto bode takto:

"(Nietzsche) vychádza z predpokladu, že kvôli roztrpčenosti slabého a sfalšovaného kresťanstva (ktoré ovládlo národy pozn. prekl.) bolo všetko krásne, silné, hrdé, mocné – ako cnosti sily – zakázané a vyhnané. Z tohto dôvodu sa sily, ktoré podporujú a pozdvihujú život, výrazne zmenšili. Teraz však musí byť pred ľudstvo položená nová tabuľka hodnôt, to znamená (ako ideál musí byť predstavený) silný, mocný, veľkolepý človek vo svojom najvyššom bode – nad-človek, ktorý je nám teraz predstavený s ohromujúcou vášňou, ako zmysel nášho života, našej vôle a našej nádeje[[2]](#footnote-2). Nový opačný spôsob hodnotenia... Musí predstavovať zdravý, energický druh dobra, spokojnosť so životom a apoteózu (=zbožstvením ľudského) života."

Kresťanská idea nadprirodzenom živote je tu nahradená myšlienkou prirodzeného super-života tu na zemi; namiesto nového človeka (z božej milosti) ide o nad-človeka (uchopením vlastných síl). Kvalita sa rieši v kvantite. V živote je priestor len pre priamočiary vývoj, všetko je v intenzite a "moci", nie je tu priestor pre kvalitatívny skok, pre niečo nové. Vo svetle tohto vývoja sa javia prorocké slová dánskeho kresťanského filozofa Kierkegaarda:

"Niet pocitu, ku ktorému by sa človek pripútal viac ako k životu. Niet ničoho, po čom túži s väčším impulzom a silou, ako cítiť, že v ňom pulzuje život, a nič, čo by ho prinútilo triasť sa viac, ako to, že zomrie! Ale tu je ohlásený Duch, ktorý dáva život. Zostaňme teda pri ňom: kto by váhal? Dajte nám život, viac života a nechajte vo mne vrieť pocit života, akoby bol celý život obsiahnutý v mojej hrudi... Ale toto oživenie Ducha nie je priamou sublimáciou prirodzeného života človeka v jeho bezprostrednom pokračovaní a dôslednosti. Je to **nový život** v prísnom zmysle nového života. V skutočnosti stačí, aby si si všimol, že tu pôsobí smrť, umŕtvovanie; je tu život, ktorý je z druhej strany smrťou, (**a keďže je tam smrť) tak je to určite nový život**."

Nietzscheho myšlienka nás nezaujíma ani tak sama v sebe, ako skôr pre skutočnosť, že v tomto bode bola jeho provokácia čiastočne zachytená niektorými teológmi, čo viedlo k novému spôsobu chápania "život dávajúceho" Ducha. Títo teológovia teda navrhli nahradiť tradičný ideál kresťanskej duchovnosti "vitalitou", čo znamená "láskou k životu, ktorá spája ľudí a všetky ostatné živé bytosti", ponúkajú vitalitu chápanú ako "skutočná ľudskosť". V diele s názvom "Duch života" ju predkladá istý známy protestantský teológ. Jeho zámerom je podporovať život na všetkých úrovniach, najmä ohrozený a slabý život. V tomto sa určite odchyľuje od Nietzscheho, od ktorého čerpá inšpiráciu, ale jeho téza zostáva aj tak veľmi dvojznačná.

Umŕtvovanie by určite nikdy nemalo byť samoúčelné, ale vždy má mať svoj cieľ aj v podpore života druhých, fyzického i duchovného života. Výsostným vzorom je Kristus, ktorý zomrel preto, aby dal život svetu, a zriekol sa svojej radosti zo života, *aby radosť druhých mohla byť úplná*. Praví kresťanskí „spiritualisti“ sú tí, ktorí v tomto nasledovali Krista. Často práve tí najprísnejší asketici vo vzťahu k svojmu vlastnému telu boli práve najcitlivejšími ľuďmi pri zmierňovaní utrpenia tela svojich bratov vo všetkých jeho formách: hendikep, choroba, hlad, malomocenstvo... Nikto nerešpektoval, nebránil, nekultivoval život viac ako oni. Skúsenosti navyše ukazujú, že nikto nemôže povedať "áno" svojim bratom a sestrám, ak nie je pripravený povedať si "nie".
Dva životy inšpirované Duchom - prirodzený a nadprirodzený - by preto nemali byť oddelené a tým menej „proti sebe“, ale ani by nemali byť zamieňané a sploštené v jedinom živote, ktorý nepozná riešenie kontinuity. Je isté, že Duch podporuje život vo všetkých jeho prejavoch, prirodzených a nadprirodzených, ale každý vo svojom vlastnom poradí. Podporuje prirodzený život a robí ho vhodným na to, aby prijal formu, do ktorej ho Boh predurčil, čo je "zhoda" s Kristom. Podporuje fyzický život vo všetkom, čo ho zušľachťuje a nasmeruje ho do jeho večného konca (nič sa nevylučuje!); "Umŕtvuje" ho v tom, čo je proti nemu.

Popieranie radikálnej "novosti" života Ducha by znamenalo odstrániť všetok význam udalosti Ježiša Krista. Život "v Kristovi", alebo v „Novom Adamovi“, by prakticky zostal život v starom Adamovi. Tiež by to znamenalo rezignovať na životodarné dielo Ducha, a byť od začiatku odsúdený na neúspech, pretože dobre vieme, ako všetka naša "vitalita" skončí na prirodzenej úrovni. Konečný úspech Ducha spočíva v možnosti, že úpadok a smrť v prirodzenej rovine budú "pozdvihnuté" a premenené na úspech v inej rovine. Apoštol píše: *" Preto neochabujeme; a hoci náš vonkajší človek chradne, náš vnútorný sa zo dňa na deň obnovuje."* (2 Kor 4,16).

3. Duch Svätý a kresťanská modlitba

Ďalšou oblasťou kresťanskej skúsenosti, v ktorej má Duch Svätý, podľa Rimanom 8, rozhodujúcu úlohu, je modlitba. Princíp nového života je tiež začiatkom novej modlitby. Modlitba, podobne ako konanie, nasleduje bytie. Najdôležitejšou vecou v modlitbe nie je to, čo človek hovorí, ale to, čím je, nie to, čo máme na perách, ale to, čo sme vo svojom srdci.

Aj pre Augustína nebolo základným problémom "čo hovoriť v modlitbe", ale "aký si v modlitbe.
Novosť, ktorú priniesol Duch Svätý do života modlitby, spočíva v tom, že premieňa, ako sme videli, bytosť osoby, ktorá sa modlí; pozdvihuje nového človeka, človeka Božieho priateľa a spojenca, odstraňuje jeho pokrytecké a nepriateľské srdce, ktoré je vlastné otrokovi. Keď Duch prichádza do nás, neobmedzuje sa len na to, aby nás učil, ako sa máme modliť, ale modlí sa v nás, pretože – aj vzhľadom na zákon – neobmedzuje sa na to, aby nám povedal, čo máme robiť, ale robí to s nami. Duch nám nedáva zákon modlitby, ale milosť modlitby.

Biblicky sa nemodlíme predovšetkým preto, že sme sa naučili používať Bibliu na modlitbu, preto lebo sa snažíme opakovať či napodobňovať veľké biblické modlitby a samotného Ježiša (aj keď toto všetko bude potrebné a požadované neskôr), ale biblickú modlitbu získavame infúziou, ako dar. Toto je dobrá správa o kresťanskej modlitbe! Samotná zásada tejto novej modlitby k nám prichádza a táto zásada spočíva v tom, že Boh poslal do našich sŕdc Ducha svojho Syna, ktorý volá: Abba, Otče! (Gal 4:6). To znamená modliť sa "v Duchu" alebo skrze Ducha (Cfr. Ef 6:18).

Aj v modlitbe, ako vo všetkom ostatnom, Duch "nehovorí sám za seba", nehovorí nové a odlišné veci; jednoducho vzkriesi a zrealizuje v srdciach veriacich Ježišovu modlitbu. "*Vezme si to, čo je moje, a ohlási vám to*," hovorí Ježiš o Zástancovi (Jn 16,14): vezme moju modlitbu a dá vám ju. Na základe toho môžeme zvolať so všetkou pravdou: *"Už nie som to ja, kto sa modlí, ale Kristus sa modlí vo mne!"*. Samotný výkrik *Abba*! ukazuje, že ten, kto sa v nás skrze Ducha modlí, je Ježiš, jediný Syn Boží. Pre seba sa Duch Svätý v skutočnosti nemohol obrátiť k Bohu a nazývať ho Otcom, pretože nie je splodený, ale vychádza len od Otca. Keď nás Duch učí, aby sme volali Abba, je to niečo také, ako to vyjadril istý staroveký autor: "je to ako matka, ktorá učí svoje dieťa hovoriť otec a opakuje toto meno s ním, kým ho neprivediete k zvyku volať otca aj v spánku"
Je to Duch Svätý, ktorý preto vštepuje do srdca sentiment božského synovstva, vďaka ktorému cítime (nielen poznáme, máme vedomosť!) že sme deti Božie: "*Sám Duch spolu s naším duchom dosvedčuje, že sme Božie deti.*" (Rim 8,16). Niekedy sa toto základné pôsobenie Ducha odohráva náhlym a intenzívnym spôsobom v živote človeka. Pri príležitosti duchovnej obnovy, prijatej sviatosti, vypočutého slova Božieho s ochotným srdcom alebo pri príležitosti modlitby za vyliatie Ducha (tzv. krst v Duchu) je duša zaplavená novým svetlom, v ktorom sa Boh zjavuje novým spôsobom ako Otec. Človek zažíva, čo otcovstvo Božie skutočne znamená: Srdce zmäkne a človek má pocit, že sa z tejto skúsenosti znovuzrodil. V jeho vnútri sa objavuje veľká sebadôvera a nežnosť a dovtedy nikdy nezažité dôverné spoločenstvo s Bohom.

Inokedy je však toto zjavenie Otca sprevádzané takým pocitom majestátnosti a transcendencie Boha, že duša je taká, aká bola ohromená a už nemôže na určitý čas ani vysloviť slovo Otec, pretože akonáhle ho začne vyslovovať, je naplnená posvätným strachom a úžasom a nemôže ísť ďalej. Povedz náš Otče! Už to teda nie je jednoduchá a neškodná vec; Zdá sa, že podnik, riziko, blaženosť, ústupok a pohŕdanie tak, že duša sa bojí pokaziť vec a upadá späť do ticha. Človek chápe, prečo niektorí svätí začali Otče náš a po hodinách boli stále uviaznutí pri prvých slovách. Keď svätý Pavol hovorí o okamihu, keď Duch prenikne do srdca veriaceho a prinúti ho kričať: Otče Abba!, naráža na tento spôsob, ako ho kričať, na tento dôsledok celej bytosti, v najvyššej miere. Ale tento živý spôsob poznania Otca zvyčajne netrvá dlho tu na zemi; čoskoro sa vráti, keď veriaci povie Abba bez toho, aby niečo počul, a naďalej to opakuje postavený iba na Ježišovom slove. Je teda načase pamätať na to, že čím menej tento výkrik robí šťastnými tých, ktorí ho vyslovujú, tým šťastnejším je Otec, ktorý ho počúva, pretože je vychádza z čistej viery a opustenosti.

Sme teda ako ten slávny hudobník, ktorý, keď sa stal hluchým, pokračoval v skladaní a predvádzaní nádherných symfónií pre radosť poslucháča bez toho, aby mohol ochutnať jedinú notu, až do tej miery, že keď verejnosť po vypočutí jedného z jeho diel vybuchla v hurikáne potlesku, museli ho potiahnuť za okraj jeho šiat, aby si to všimol a otočil sa. Hluchota, namiesto toho, aby uhasila jeho hudbu, ju urobila čistejšou a rovnako to robí aj suchosť s našou modlitbou.

Práve v tomto čase Božej odľahlosti a vyprahnutia objavujeme plnú dôležitosť Ducha Svätého pre náš život modlitby. On, ktorého sme nevideli a nepočuli, napĺňa naše slová a naše stonanie, túžbou po Bohu, pokorou, láskou, " *A ten, ktorý skúma srdcia, vie, po čom Duch túži: že sa prihovára za svätých, ako sa páči Bohu"*. Nevieme, ale on áno! Duch sa potom stáva silou našej slabej modlitby, svetlom našej zhasnutej modlitby. Jedným slovom, dušou našej modlitby. Skutočne *zavlažuje to, čo je suché*, ako hovoríme v sekvencii na jeho počesť. To všetko sa deje vierou. Stačí, ak poviem alebo si pomyslím: "Otče, dal si mi Ducha Ježišovho; preto som jeden Duch s Ježišom, recitujem tento žalm, slávim túto svätú omšu, alebo som jednoducho v tichosti, tu vo Vašej prítomnosti. Chcem Vám dať tú slávu a radosť, ktorú by Vám dal Ježiš, keby sa k Vám mal znova modliť zo zeme."

Je v nás, kvôli tomu všetkému, ako tajná, neviditeľná žila modlitby. V poli nášho srdca je skrytý poklad! Keď hovoril o tomto vnútornom hlase Ducha, mučeník svätý Ignác z Antiochie napísal: "Cítim vo mne živú vodu, ktorá šepká a hovorí: Poďte k Otcovi!" (Ad Rimanom 7:2). Čo by neurobili v niektorých krajinách postihnutých suchom, keby z určitých náznakov zistili, že hlboko v zemi je podzemná voda: kopali by dovtedy, kým by ju nedosiahli a nepriviedli na povrch. Ani my by sme si nemali oddýchnuť od nášho úsilia, aby sme znovu vyniesli na svetlo nášho ducha ten "prameň vody, ktorý sa vylieva do večného života" (Jn 4,14), ktorý je v nás skrze krst. Hovorím, vráťte ho späť na svetlo, pretože na ten prameň často hádžeme odpadky a pôdu a zakrývame ho, zakaždým, keď napĺňame naše duše hlukom, rozptýlením a márnym a frenetickým aktivizmom, zakaždým, keď necháme voľnú ruku myšlienkam a túžbam tela, ktoré sú v rozpore s Duchom (Gal 5,17).

Kresťanovi, ktorý v dnešnej dobe znovu objavuje potrebu a chuť na modlitbu a niekedy je v pokušení ísť ďaleko, na východ, alebo ktorý ide bez prestania, mimo seba, hľadá miesta a sprievodcov, ktorí by ho priviedli k modlitbe, by som chcel povedať: Kam ideš? Kde hľadáš? "Vráť sa k sebe: v človeku prebýva Pravda". Je Boh vo vás a hľadáte Ho vonku? Je modlitba vo vás a hľadáte ju vonku? Schopnosť modliť sa v Duchu je naším veľkým zdrojom. Mnohí kresťania, dokonca aj tí, ktorí sú skutočne oddaní, zažívajú svoju bezmocnosť tvárou v tvár pokušeniam a nemožnosti prispôsobiť sa najvyšším požiadavkám evanjelickej morálky a niekedy dospejú k záveru, že nemôžu uspieť a že nie je možné žiť kresťanský život integrálne.

Svojím spôsobom majú pravdu. V skutočnosti je nemožné vyhnúť sa hriechu; potrebujeme milosť. Ale aj milosť – také je naše učenie – je slobodná a nemožno si ju zaslúžiť. Čo robiť potom: zúfať, vzdať sa?

"Boh", hovorí Tridentský koncil, "tým, že ti dáva milosť, ti prikazuje, aby si robil, čo môžeš, a prosil o to, čo nemôžeš."

Keď človek urobil všetko, čo vedel, a neuspel, má stále ešte jednu možnosť: modliť sa! A ak som sa už modlil? Tak sa modli znova! Rozdiel medzi starou a novou zmluvou spočíva úplne v jednom slove navyše: v Starom zákone Boh vládne a hovorí človeku: "Rob, čo ti prikazujem!"; v milosti vládne človek a hovorí Bohu: "Daj mi, čo mi prikazuješ!"

Akonáhle bolo toto tajomstvo odhalené, svätý Augustín, ktorý dovtedy márne bojoval o to, aby žil svoj život v čistote, zmenil spôsob svojho boja: namiesto toho, aby zápasil so svojím telom, začal zápasiť s Bohom; "Ó, Bože, povedal, prikazuješ mi, aby som žil v čistote. Nuž, daj mi to, čo mi prikazuješ, a potom mi prikazuj, čo chceš!" A získal čnosť čistoty!

Mnoho ľudí môže dosvedčiť, že ich životy sa zmenili od chvíle, keď sa rozhodli zaradiť do svojho denného rozvrhu jednu hodinu osobnej modlitby. Túto hodinu majú akoby oplotenú ostnatým drôtom, aby ju nič nenarušilo.

Kiež nám Duch Svätý udelí kazateľov nielen preto, aby sme hlásali druhým túto novú modlitbu "v Duchu", ale aby sme ju praktizovali najprv sami. Týmto spôsobom bude naše prehlásenie čoraz menej založené "na presvedčivých prejavoch ľudskej múdrosti" a čoraz viac "na prejavoch Ducha a moci" (1 Kor 2,4). Bolo by to pre nás určite najkrajšie ovocie v tomto roku Ducha Svätého.

1. Tal text [Padre Raniero Cantalamessa](https://www.cantalamessa.org/?p=1951) (preklad záveru prednášky) [↑](#footnote-ref-1)
2. Nietzsche totálne odsúdil obraz kresťanského človeka slabého a hriešneho, trpiaceho a uzmiereného so svojím osudom. [↑](#footnote-ref-2)